FI Euroopan unionin virallinen lehti C 33/5

Maataloustuotteiden ja elintarvikkeiden laatujärjestelmistä annetun Euroopan parlamentin ja neuvoston asetuksen (EU) N:o 1151/2012 50 artiklan 2 kohdan a alakohdassa tarkoitettu muutoshakemuksen julkaiseminen

2013/C 33/05

Julkaiseminen antaa oikeuden vastustaa muutoshakemusta Euroopan parlamentin ja neuvoston asetuksen (EU) N:o 1151/2012 (1) 51 artiklassa tarkoitetulla tavalla.

MUUTOSHAKEMUS

Maataloustuotteiden ja elintarvikkeiden maantieteellisten merkintöjen ja alkuperänimitysten suojasta annettu

NEUVOSTON ASETUS (EY) N:o 510/2006 (2)

9 ARTIKLASSA TARKOITETTU MUUTOSHAKEMUS

”JIHOČESKÁ NIVA”

EY-N:o: CZ-PGI-0105-0984-19.03.2012

SMM ( X ) SAN ( )

1. Eritelmän kohta (kohdat), jo(i)ta muutos koskee:

—  Tuotteen nimi — ☒ Tuotteen kuvaus —  Maantieteellinen alue —  Alkuperätodisteet —  Tuotantomenetelmä —  Yhteys maantieteelliseen alkuperään —  Merkinnät —  Kansalliset vaatimukset —  Muu (täsmennettävä)

2. Muutoksen/muutosten tyyppi:

— ☒ Yhtenäisen asiakirjan tai yhteenvedon muutos —  Rekisteröidyn SAN:n tai SMM:n eritelmän muutos, kun yhtenäistä asiakirjaa tai yhteenvetoa ei ole julkaistu —  Eritelmän muutos, joka ei edellytä julkaistun yhtenäisen asiakirjan muutosta (asetuksen (EY) N:o 510/2006 9 artiklan 3 kohta) —  Eritelmän väliaikainen muutos, joka johtuu viranomaisten asettamista pakollisista terveys- tai kasvinsuojelutoimista (asetuksen (EY) N:o 510/2006 9 artiklan 4 kohta)

3. Muutos (muutokset):

Yhteenvedon kohdan 4.2 (Kuvaus) kuudes kohta kuuluu seuraavasti:

Muoto, jossa tuote saatetaan markkinoille: Edellä mainitun sylinterinmuotoisen muodon lisäksi (paino noin 2,8 kg) juustoa pidetään kaupan myös puolisylinterin muotoisena (paino noin 1,2 kg) ja paloina, jotka painavat 115 g tai 220 g.

Jotta markkinoiden tarpeisiin voitaisiin vastata paremmin, tämä määrittely on syytä muotoilla väljemmin. Sen vuoksi kyseinen kohta pyydetään muuttamaan seuraavasti:

Muoto, jossa tuote saatetaan markkinoille: Juusto saatetaan markkinoille sylinterinmuotoisena joko kokonaisena, puolikkaana tai eripainoisina paloina.

Tämä muutos ei edellytä muutoksia tuotteen koostumuksessa tai valmistusmenetelmässä.

YHTENÄINEN ASIAKIRJA

Maataloustuotteiden ja elintarvikkeiden maantieteellisten merkintöjen ja alkuperänimitysten suojasta annettu

NEUVOSTON ASETUS (EY) N:o 510/2006 (3)

”JIHOČESKÁ NIVA”

EY-N:o: CZ-PGI-0105-0984-19.03.2012

SMM ( X ) SAN ( )

1. Nimi:

”Jihočeská Niva”

2. Jäsenvaltio tai kolmas maa:

Tšekin tasavalta

3. Maataloustuotteen tai elintarvikkeen kuvaus:

3.1 Tuotetyyppi:

Luokka 1.3 – Juustot

3.2 Kuvaus 1 kohdassa nimetystä tuotteesta:

Ulkonäkö: Tämän sylinterinmuotoisen juuston halkaisija on 180–200 mm ja korkeus noin 10 cm (paino n. 2,8 kg). Juuston luontaisia piirteitä ovat kuoressa olevat pesu- tai raaputusjäljet, juuston läpi kasvava sinivihreä home ja pinnan osittainen vahamaisuus. Pinnan väri vaihtelee kermanvärisestä vaaleanruskeaan.

Sisus: Sisältä juuston väritys vaihtelee kermanvaaleasta voinväriseen, ja home muodostaa sisälle säännöllisen sinivihreän marmoroinnin. Juustossa on myös selkeitä reikiä.

Juuston koostumus: Pehmeä, levitettäessä mureneva, tasaisesti kypsynyt; ei saa sisältää tuntematonta hometta.

Maku ja aromi: suolainen, kirpeä, aromaattinen, terävä loppumaku, Penicillium roqueforti -homeviljelmän ominaismaku.

Muoto, jossa tuote saatetaan markkinoille: Juusto saatetaan markkinoille sylinterinmuotoisena joko kokonaisena, puolikkaana tai eripainoisina paloina.

Fysikaaliset ja kemialliset vaatimukset

Kuiva-ainepitoisuus: 52 %; kuiva-ainepitoisuuden sallittu negatiivinen poikkeama: – 1 %; kuiva-ainepitoisuuden positiivinen poikkeama ei ole virhe

Rasvaa kuiva-aineesta: 50 %; kuiva-aineen rasvapitoisuuden sallittu vaihteluväli: 50 %–< 55 %

Suolapitoisuus: 3–5,5 %

Mikrobiologiset ominaisuudet

Juusto sisältää Penicillium roqueforti -homeviljelmän, joka on kantaa PY tai PV, CB tai PR1 (kantaan PR4 asti). Muiden mikrobiologisten vaatimusten suhteen juusto täyttää elintarvikkeiden turvallisuutta ja valmistusprosessin hygieniaa koskevat vakiokriteerit.

3.3 Raaka-aineet (ainoastaan jalostetut tuotteet):

Perusraaka-aine: Tämän luonnollisen homejuuston tuotannossa käytetään käsiteltyä lehmänmaitoa. Tuotannossa käytetään yksinomaan määritellyltä alueelta saatavaa maitoa. Muut raaka-aineet: Penicillium roqueforti -homeviljelmä, joka on kantaa PY tai PV, CB tai PR1 (kantaan PR4 asti), suola, maitohappoviljelmät, juoksute, kalsiumkloridi.

3.4 Rehu (ainoastaan eläinperäiset tuotteet):

Ei sovelleta

3.5 Erityiset tuotantovaiheet, joiden on tapahduttava yksilöidyllä maantieteellisellä alueella:

Perusraaka-aineen eli maidon on tultava maantieteelliseltä alueelta. Samoin koko valmistus- ja kypsytysprosessin on tapahduttava maantieteellisellä alueella, jotta pitkäaikaista paikallista kokemusta ja alkuperäisiä kypsytyskellareita voitaisiin hyödyntää mahdollisimman pitkälti.

Käsitelty lehmänmaito, jonka rasvapitoisuus on 3,45 %, kaadetaan juustokattilaan ja joukkoon lisätään yleisesti käytettyjä maitohappoviljelmiä, jotka varmistavat juuston hyvän hapottumisen koko valmistus- ja kypsytysprosessin ajan. Jihočeská Niva -juuston ominaismaku johtuu Penicillium roqueforti -homeviljelmästä, jota on käytetty jo vuosikymmenien ajan (kanta on yleisesti saatavilla elintarviketeollisuuden käyttöön). Kun juoksute on lisätty ja maito juustoutunut, juustorakeet kaadetaan sylinterimäisiin muotteihin. Hera valutetaan pois ja mikroflooraviljelmää kasvatetaan määritellyssä lämpötilassa. Juusto suolataan kahdessa vaiheessa: ensinnäkin suolavedessä ja sen jälkeen hieromalla juustoa isorakeisella suolalla. Aiemmin kypsytys tapahtui luonnon kypsytyskellareissa, jotka oli koverrettu kalkkikivikallioon. Homejuuston tuotannon lisääntymisen vuoksi vuonna 2005 rakennettiin ilmastoidut kypsytyskellarit, jotka on varustettu lämpö- ja kosteussäätimin. Juustoa kypsytetään kellarissa vähintään neljä viikkoa.

Kypsyneen juuston pinta pestään tai raaputetaan.

3.6 Viipalointia, raastamista, pakkaamista jne. koskevat erityiset säännöt:

Homejuuston bioteknologisen luonteen vuoksi juusto on pakattava suoraan tuotantopaikalla. Näin taataan tuotteen laatu ja hygienia ja estetään se, että juustoa pidettäisiin virheellisesti jonakin muuna, toisella alueella tuotettuna juustona. Samalla tuotteen jäljitettävyys paranee.

Koko juusto tai sen osa pakataan alumiinifolioon tai erityiseen happea läpäisevään kääreeseen. Osa tuotannosta jaetaan paloiksi ja pakataan muovirasioihin, joita peittää painatettu muovikääre.

Pakkauksen on oltava vahingoittumaton, puhdas ja asianmukaisesti merkitty.

3.7 Merkintöjä koskevat erityiset säännöt:

Jihočeská Niva -nimitys on merkittävä selkeästi tuotepakkaukseen.

4. Maantieteellisen alueen tarkka rajaus:

Maantieteellinen alue on Etelä-Böömi, jonka rajat määritellään valtion alueellisesta jakautumisesta annetussa laissa 36/1960, sellaisena kuin se on viimeksi muutettuna.

5. Yhteys maantieteelliseen alkuperään:

5.1 Maantieteellisen alueen erityisyys:

Etelä-Böömi on yksi Tšekin vähiten saastuneista alueista. Sitä on aina pidetty ensisijaisesti maatalousalueena. Tämä pätee edelleenkin.

Maito tulee Etelä-Böömistä. Laidunmaat sijaitsevat Novohradské Horyn, Blanský lesin ja Šumavan suojelluilla alueilla, ja alueen ainutlaatuisella kasvistolla on myönteinen vaikutus maidon makuun.

Maasto on monimuotoista ja jylhää pilaantumattomine metsineen, niittyineen, laitumineen ja vesistöineen ja luonto hyvin puhdasta, erityisesti Český Krumlovin alueella ja Šumavan alarinteillä (julistettu UNESCOn biosfäärialueeksi vuonna 1990). Todisteena sitä, että Etelä-Böömin luonnonympäristö on hyvin arvokasta, useita alueita on julistettu virallisesti suojelluiksi, ja kaksi niistä on UNESCOn suojeluksessa.

Laitumilla, erityisesti mesofiilisillä niityillä, kasvaa alueelle luonteenomaista, hyvin monenlaista kasvistoa. Alueelle ovat luonteenomaisia lyhytvartiset kasvit (jäkki, nata jne.), joiden lajikevalikoima on runsas, sekä tietyt harvinaiset lajikkeet. Yhtenä erityisenä kotoperäisenä kasvina voidaan mainita Phyteuma nigrum. Muita ovat muun muassa Gentiana pannonica, Gentiana cruciata, Ligusticum mutellina, Arnica montana, Gentianella praecox subsp. Bohemica, Carex Michelii, Andropogon ischaemum, Veronica teucrium, Stachys recta ja Koeleria pyramidata.

Paikallisille ihmisille on kertynyt sukupolvien ajan kokemusta tämän juuston valmistuksesta, ja tällä on luonnollisesti myös ollut huomattava vaikutus Jihočeská Niva -juuston laatuun ja ominaisuuksiin.

Nämä tekijät selvästi erottavat maantieteellisen alueen sitä ympäröivistä alueista.

5.2 Tuotteen erityisyys:

Jihočeská Niva -juustolle on ominaista hyvin laadukas käsittely ja sen maku, joka perustuu kuiva-aineiden, rasvan ja suolan tasapainoiseen sisältöön. Juustoa on valmistettu vuosikymmenien ajan kohdassa 3.5 kuvatulla menetelmällä. Tuotteen perustana on Etelä-Böömin alueelta tuleva maito.

5.3 Syy-seuraussuhde, joka yhdistää maantieteellisen alueen seuraaviin: tuotteen laatu tai ominaisuudet (kun kyseessä SAN) tai tuotteen erityislaatu, maine tai muut ominaisuudet (kun kyseessä SMM):

Jihočeská Niva -homejuustoja on tuotettu Český Krumlovin tuotantolaitoksessa samalla tuotantomenetelmällä vuodesta 1951. Niva-juuston valmistuksen historiasta todistavat lukuisat maininnat lehdistössä. Juusto on saanut nimensä Šumavan niityistä ja laitumista, joilta tärkein ainesosa eli lehmänmaito tulee. Alueen ainutlaatuisella kasvistolla on myönteinen vaikutus maidon makuun ja sitä kautta lopputuotteeseen.

Suuri yleisö ja maitotalousalan asiantuntijat Tšekissä arvostavat Jihočeská Niva -homejuuston hyvin korkealle. Jihočeská Niva on pitkän aikaa luokiteltu parhaimpien homejuustojen joukkoon valtakunnallisissa juustoalan näyttelyissä asiantuntijatuomareiden arvioimana. Myös maallikot arvostavat Jihočeská Niva -juuston korkealle.

Jihočeská Niva -juuston suosiosta ja maineesta kertoo selvästi myös se, että se esitetään tyypillisenä paikallisena tuotteena Etelä-Böömin aluetta esittelevässä lyhyessä mainosfilmissä.

Eritelmän julkaisutiedot:

(Asetuksen (EY) N:o 510/2006 5 artiklan 7 kohta)

http://isdv.upv.cz/portal/pls/portal/portlets.ops.det?popk=208&plang=cs

(1) EUVL L 343, 14.12.2012, s. 1.

(2) EUVL L 93, 31.3.2006, s. 12. Korvattu maataloustuotteiden ja elintarvikkeiden laatujärjestelmistä 21 päivänä marraskuuta 2012 annetulla Euroopan parlamentin ja neuvoston asetuksella (EU) N:o 1151/2012.

(3) Katso alaviite 2.